Mičovský, Ján, poslanec NR SR (2022-06-29):
Ďakujem za slovo, vážený pán podpredseda Národnej rady. Ja som si popisoval tých poznámok pomerne veľa, lebo naozaj toto je diskusia, aj keď stav pléna o tom nesvedčí, kde by sa malo a dalo hovoriť ohromne podrobne o tom všetkom. Taká jedna dôležitá poznámka. Aj z úst pána Vlčana to zaznelo ohľadom toho, že všetko je prevedené do formy digitalizácie a tie papierikové metódy, ktoré boli typické pre PPA-čku, už patria minulosti. No ja aj na poslaneckom prieskume, o ktorom ešte budem hovoriť, som sa na to spytoval, naozaj sme urobili veľa krokov na to, aby systém ITMS 2014, štátny, lacný, kompatibilný s inými organizáciami, aby sa začal uplatňovať a v štádiu, keď sme odchádzali, keď som odchádzal, bol rozbiehaný. Zistil som, že pán minister Vlčan, jeho ministerstvo použilo zase Ajax a AGIS, tie osvedčené – osvedčené, neviem, či tie úvodzovky mám dávať, či mám ich dať radšej dole – systémy, ktoré stoja obrovské peniaze a z ktorých tí IT-čkári zaslúžene, menej zaslúžene, kto sa vyzná v nákladoch na softvér, dostávajú obrovské milióny. No keď som sa spýtal, prečo ITMS 2014, ktorý je dobrý a odporúčaný aj MIRRI, tak že vraj je výhodnejšie pracovať s tými externistami. Mrzí ma to, lebo považujem ten systém za ozaj veľmi dobrý. Ako laik som sa s ním zoznamoval ako minister veľmi rád a veril som mu. Tiež tu zaznela otázka, otázka akreditácie, pán minister je tu, čo sa týka napríklad toho, ako sme akreditáciu zabezpečovali. Však za mňa sa uvalila na PPA-čku a bolo potrebné pracovať s množstvom informácií. Vo chvíli, keď to pán minister preberal, tak mali sme splnených zo sedemdesiatich dvoch kritérií 56, myslím, alebo 54. A práve tá digitalizácia ostala tam otvorená, takže, pán minister, neviem, či si to začul, alebo nezačul, ale otázka moja bude znieť tá istá, čo aj na PPA-čke, ale tam si už nebol do záveru celého poslaneckého prieskumu, že či naozaj AGIS a Ajax od externých firiem, ktoré, chvalabohu, treba používať, aby tam neboli tie papieriky a ony tie systémy boli aj predtým, či naozaj sú finančne tak výhodné, lebo pán Kiss mi povedal, že ITMS by stálo za jednu hodinu 900 euro a že to je bláznivá cena, ktorá sa nemôže v žiadnom prípade akceptovať. No ale ja som skončil pri pani Nouzovskej, pri dnešnej generálnej tajomníčke, kde som teda spomenul, že mala ona aj istý dosah, ktorý bude treba ešte riešiť, však ten pán IT-čkár, ktorý poukázal na tie milióny, veď je to všetko prijaté v NAKA, vyšetruje sa, takže uvidíme, pán minister, koľko kto vyriešil, koľko ty tých trestných oznámení a čo všetko si dokázal teraz a čo všetko som ti ja odovzdal, možno si to začal alebo nie, nebudem strácať už teraz čas tým, že naozaj je potrebné sa pozreť na to, prečo si si nedokázal porozprávať s tými kľúčovými ľuďmi ani len symbolicky, diplomaticky nejakých pár minút, že čo sú zač a čo urobili za toho Mičovského a išli preč, ako keby, s prepáčením, boli naozaj škodnou, a oni boli super. Oni mali dokonca jeden pokyn odo mňa, ktorý verejne zaznel: Ak by ste náhodou zistili, že Mičovský má nejaké chúťky komusi čomu, čosi, tak máte konať bez toho, aby ste ma na to upozornili, pretože vy ste aj tak svojím spôsobom pri tomto aj nado mnou. Tak som to aj povýšil. No a keď tú pani Nouzovskú spomínam, to je také úsmevné, že sme museli ešte aj dokonca sa baviť vo verejnom priestore a je to škoda, že možno aj túto vec treba spomenúť, že takto vysoko postavená pracovníčka, ktorá naozaj na to nemá ani dôvod, ani by to nemala urobiť, využije svoj kontakt na to, aby v ubytovni umiestnila svojho syna, ktorý tam nepatrí a ktorý získal tým nejakú výhodu. Ja nie som ideálny, ale keď mi prišiel generálny riaditeľ lesov povedať, že môj syn Ján Mičovský, rovnakého mena, vyhral konkurz na riaditeľa Lesného závodu v Slovenskej Ľupči, tak som povedal: Pán generálny riaditeľ, to neurobíš. Tam ho nedáš. Aj keď viem, že mám veľmi šikovného syna. Pretože nikto by neuveril, že ho vyhral objektívne. Tak dávam iba do takého protikladu, ako sme fungovali na ministerstve. A naozaj to, čo sa dnes hovorí, pán minister Vlčan, že pán Mičovský, veď to si voľakedy aj ty tak priniesol, keď sme ešte spolupracovali v dobrom, že éra Mičovského, človeka s Bielou vranou, ktorý tu nesie niečo, oni mi tí ľudia teraz povedia, vieš, roky to tu bolo nanič a už je to zase tak, ako bolo. Chvíľku ste tuná dačo nasľubovali, chvíľku sme vám aj verili, ale už je to zase, ako keby fajka zhasla. Ja vôbec nespochybňujem tvoje odborné kvality. Viem, že si šikovný, a to som ti aj do očí povedal, že si svojím spôsobom malý génius manažérsky, ale že nestrpím veci, ktoré nie sú k strpeniu. PPA-čka, zase je ten čas rýchlejší, ako by som si želal. Bol som jeden z piatich poslancov na poslaneckom prieskume. Hneď v úvode sme podpísali, že budeme mlčať. PPA-čka je verejná inštitúcia. A my sme hneď sa museli zaviazať, že sme kontaktovaní s dôvernými informáciami, až by sa človek zamyslel, že načo robiť prieskum, keď ani o ňom nemôžem hovoriť. Samozrejme, rešpektujem nariadenia, nehovorím, len mám otázku, a je tu aj pán, je tu pán predseda Karahuta? Aha, tu si, prepáč (povedané so smiechom, keďže poslanec Karahuta sedel na mieste spravodajcu), že, prosím ťa pekne, nemala by byť vypočutá, tak ako právnici zvyknú hovoriť, aj druhá strana? Že my sme vlastne urobili súdy o tých ľuďoch, o ktorých sa rozprávalo tak, že sme dokonca zatlieskali, že tá PPA-čka konečne má všetko, vo všetkom jasno. A ja mám taký pocit, keď som sa potom nad tým zamýšľal, sakra, a to je naozaj dobrý postup, že my už dopredu vieme, kto je vinný a kto nevinný? A keď mi tak často bývajú pripomínaní tí bojovníci, ktorí údajne mali otvorené dvere ku mne, ty môžeš potvrdiť, že neexistovala chvíľa, že by sme niekomu nahrávali, že počúvaj, teraz si musíme povedať niečo medzi štyrmi očami. Tak ja to poviem, áno, ja tým ľuďom, ktorí boli potom v tej neúspešnej strane, ale sem-tam sa mi pripomínajú, že to sú tí, ja si ich budem vždy vážiť, aj keď majú možno množstvo chýb. Nie sú to biele golieriky, ale sú to ľudia, ktorí dokázali vo chvíli, keď ostatní radi mlčia, vložiť svoju odvahu aj svoju, možno aj svoje zdravie do zápasu, a preto som nemal problém s nimi komunikovať, tak ako s každým, ale žiadny desiatok k dobru nedostali títo ľudia. Takže to je možno otázka tej PPA-čky, kde by som navrhoval, pán minister, pán predseda výboru, aby sme možno ešte zvážili aj ten náš verdikt, lebo ja si myslím, že ja som naozaj ochotný hľadať pravdu. Všetci sme ochotní hľadať pravdu, no a pravda sa hľadá tak, že musíme mať schopnosť a vypočuť obidve strany a to sme neurobili, a to ma teda mrzí. Takže ja som dal nejaké otázky, veď sme o tom aj rozprávali, aj písomne som predložil pánovi generálnemu riaditeľovi Kissovi, očakávam odpovede a prosím, aby sme ešte nepovažovali vec PPA-čky za uzavretú. No a jedna vec, dobre, pán minister, že si tu, ja viem, že je to trocha bulvárne, ale keď už, tak už. Keď bol zverejnený záznam zvukový z tej slávnej Bödörovej chaty, tak tie médiá ten prepis priniesli, ja, samozrejme, nie som ten, ktorý by mohol povedať, že to je úplne presné, a viem, že si sa voči tomu aj vyhradil, ale či náhodou celý ten tvoj životný príbeh, o ktorom hovoríš, že si prišiel slúžiť vlasti, predsi len nie je celkom presný a či si neprišiel občas slúžiť aj niečomu inému, lebo vieš čo, ja tu mám aj, ako to často zvyknem aj hovoriť v úzkych kruhoch, úctu ku každému, ale myslím, že kolegovia zo SMER-u aj z HLAS-u, aj vôbec z opozície môžu potvrdiť, že si nepamätajú, že by som ja niekedy s nimi sa bavil na nejakú inú tému ako na oficiálne vystúpenie, lebo to považujem za správne. To je opozícia, nech do mňa búšia, ale ja s nimi na pivo chodiť nebudem ani v kuloároch si nebudem rozprávať šepkačky. No a keď o tebe povie pán Bödör, aj o pánu Kissovi, že to je náš Samo, že keby niečo, tak máme tam svojho človeka, viem, že to tak presne nebolo, tak si myslím, že to je akási vec, ktorú by sme mali považovať nie za dôkaz, ale za isté memento, pretože tu sa nehovorí o trestných činoch, tu sa nehovorí o nejakých priestupkoch. Tu sa hovorí o dôvere. My ti tu dneska chceme vyjadriť alebo nechceme vyjadriť dôveru vo funkcii ministra pôdohospodárstva a rozvoja vidieka. A ja chcem povedať v týchto posledných sekundách, že tak ako to ukladá, ak sa nemýlim, ústava v hlave V, alebo odseku, článku, ústava má články, myslím článok 73 ods. 2, že poslanec zodpovedá len svojmu svedomiu a svojim rozhodnutiam, tak, a svojim poznatkom, tak mňa moje svedomie aj poznatky vedú k tomu, že zajtra o jedenástej budem hlasovať za to, aby si nedostal dôveru v tejto sieni zákonnosti. Ďakujem pekne.